b'\n_START_ARTICLE_\nAgneta Ara\n_START_PARAGRAPH_\nAgneta Birgitta Ara (oik. Laurent; s. 4. lokakuuta 1945 Helsinki) on suomalainen ruotsinkielinen kirjailija ja runoilija._NEWLINE_Ara valmistui merkonomiksi 1969, ylioppilaaksi 1972 ja filosofian kandidaatiksi Helsingin yliopistosta 1980. Ty\xc3\xb6uransa alussa h\xc3\xa4n toimi Teollistamisrahasto oy:n toimistovirkailijana 1966\xe2\x80\x931967 ja Rautakonttori oy:n kirjeenvaihtajana 1969\xe2\x80\x931972. Ara oli Suomen Pankin sihteerin\xc3\xa4 1973\xe2\x80\x931974 ja 1978\xe2\x80\x931980 ja aloitti vapaana kirjailijana 1980. H\xc3\xa4n on my\xc3\xb6s k\xc3\xa4\xc3\xa4nt\xc3\xa4nyt kirjallisuutta suomesta ruotsiksi._NEWLINE_Aralla on ollut lukuisia luottamusteht\xc3\xa4vi\xc3\xa4. H\xc3\xa4n oli Finlands svenska f\xc3\xb6rfattaref\xc3\xb6reningin hallituksen j\xc3\xa4sen 1985\xe2\x80\x931991 ja puheenjohtaja 1995\xe2\x80\x931998, Lukukeskuksen hallituksessa 1988\xe2\x80\x931991 ja 1994\xe2\x80\x931995 sek\xc3\xa4 ruotsinkielisen kirjallisuuden edist\xc3\xa4misen valtuuskunnassa 1992\xe2\x80\x932002. Vuosina 2003\xe2\x80\x932007 Ara oli Kirjallisuuden edist\xc3\xa4miskeskuksen varapuheenjohtaja ja 2005\xe2\x80\x932010 tekij\xc3\xa4noikeusj\xc3\xa4rjest\xc3\xb6 Sanaston hallituksen j\xc3\xa4sen. H\xc3\xa4n on ollut my\xc3\xb6s Pyh\xc3\xa4n Henrikin katedraaliseurakunnan seurakuntaneuvoston j\xc3\xa4sen 2000\xe2\x80\x932006 sek\xc3\xa4 Suomen ja Meksikon kulttuurivaihdon tuki ry:n hallituksen j\xc3\xa4sen 2006\xe2\x80\x932008._NEWLINE_Ara on saanut Svenska litteraturs\xc3\xa4llskapet i Finlandin kirjallisuuspalkinnon vuosina 1976, 1984, 1991 ja 1996. H\xc3\xa4n sai vuonna 1991 my\xc3\xb6s valtion kirjallisuuspalkinnon. Vuonna 1996 Ara sai Runeberg-palkinnon teoksesta Huset med de gl\xc3\xb6mda d\xc3\xb6rrarna (suom. Unohdettujen ovien talo). H\xc3\xa4nelle my\xc3\xb6nnettiin vuonna 2006 valtion taiteilijael\xc3\xa4ke. Vuonna 2007 Aran teos Det har varit kallt i Madrid (suom. Matalapaine l\xc3\xa4hestyy Madridia) oli Finlandia-palkintoehdokkaana._NEWLINE_Aran is\xc3\xa4 oli oopperalaulaja Ture Ara ja \xc3\xa4iti n\xc3\xa4yttelij\xc3\xa4 Birgit Kronstr\xc3\xb6m. H\xc3\xa4nen puolisonsa oli vuosina 1982\xe2\x80\x931986 l\xc3\xa4\xc3\xa4ketieteen lisensiaatti Nils Laurent. Aran sisar on kuvanveist\xc3\xa4j\xc3\xa4 Birgitta Ara.'